過平望趨吳興阻風遊殊勝寺用益謙韻
作者：趙鼎
朝代：宋

paragraphs: 羃羃疏雨歇，冷冷晚風清。
扁舟泊清淺，落日涵空明。
門臨稻畦沒，水浸莎岸平。
欠伸得寛曠，杖屨喜微行。
招提掩深靚，房户開斜横。
紛紛諸衲子，尚作迎送情。
神武行掛冠，吳市今變名。
及聞名理談，頓覺肝膽傾。
凡籠了無著，古佛當自成。
已復外身世，何者爲官榮。
同遊有亞父，早定登壇盟。
歸來不受賞，慨慷羞論兵。
閭閻取封侯，健兒勝書生。
因之發深省，種種鴻毛輕。